Konstantin Jovanović

Si Konstantin Jovanović (; ; 13 Enero 1849 – 15 Pebrero 1923) sarong Serbyo asin Bulgarong arkitekto na midbid komo iyo an nagtao kan orihinal na desenyo kan mga edipisyo kan Asambliya nin Bulgaria asin kan Asambliya nin Serbia.

Kaamayi nin buhay 
Si Jovanović namundag sa Vienna, kabisera kan Imperyong Austria, sa magurang niyang si Anastas Jovanović, sarong retratista, litograpo na gikan Vratsa (sa modernong Bulgaria), asin superintendente sa korte royal kan Serbia Belgrade sa pamamahala ni Prinsipe Michael. 

Si Konstantin Jovanović nagtapos sa haiskul sa Vienna asin naggradwar sa Zürich Polytechnic sa Switzerland kan 1870 na may onra. Pakagradwar niya, nagbisita siya sa Italya, kun saen siya nag'adal kan arteng Renasimyento Italyano.

Arkitektura 

Si Jovanović nagpoon kan saiyang karera bilang arkitekto sa Vienna, maski ngani siya mas aktibo sa Kahadean nin Serbia asin sa Prinsipalidad nin Bulgaria. Sinasabi na an saiyang estilo arkitektural nagguno nin hararom sa Aleman na arkitektong si Gottfried Semper (1803–1879), kun kiisay siya nag'adal duman sa Zürich.

Si Jovanović nagdatong sa kabisera nin Bulgariya Sofia kan 1880 o 1881 sa alok ni Ministro sa Edukasyon kan Bulgariya na si Konstantin Josef Jireček asin duman nag'estar siya nin pirang taon. An enot na edipisyo kan Sofia High School for Boys, an enot na edipisyo kan Sofia University asin kan Lom na haiskul anas natugdok susog sa saiyang mga desenyo. Si Jovanović iyo man an nagmukna kan pinakaenot na desenyo kan edipisyong Neo-Renasimyentong Asambliya Nasyonal nin Bulgariya, na an konstruksyon nagpoon kan 4 Hunyo 1884.

Sa Serbia, siya aktibo poon mid-1880 abot 1920. An enot niyang mga proyekto sa kabisera nin Serbia  an mga pribadong harong ni abogadong Marko Stojanović asin Dragomir Radulović. Saiya man na pigdesenyo an edipisyo kan orihinal na National Bank of Serbia, saro sa pinakamagayon na ehemplo nin Neo-Renasimyentong arkitektura sa nasyon, basado sa arkitekura kan mga palasyong Italyanong Renasimyento. An edipisyo kan National Bank of Serbia minimirar na iyo an pinakaimportanteng  trabaho ni Jovanović. Si Jovanović nagtao kan orihinal na desenyo para sa Asambliya Nasyonal nin Serbia kan 1891. Kan 1901, saiyang bersyon kan desenyo ni Jovan Ilkić iyo an 
guminana sa kompetisyon kan desenyo arkitektural kan edipisyo.

Maliban kan siya sarong prominenteng arkitekto, si Jovanović artista man, teoriko arkitektural, retratista asin parasurat. Nagadan siya sa Zürich, Switzerland kan 1923.

Toltolan

Mga 1849 na kamundagan
Mga 1923 na kagadanan
Ika-19 na siglong mga Serbyo
IKa-20ng siglong mga Serbyo
Mga Serbyong arkitekto
Mga Bulgarong mga arkitekto
Mga Austriyanong arkitekto
Mga Serbyong may dugong Bulgaro
Mga Austriyanong may dugong Serbyo
Mga artista nin Vienna